இது, நவீன் - லாவண்யா - பிரமோத் என்னும் மூன்று இளைஞர்களைச் சுற்றி அவர்களின் உணர்வுத்தளத்தில் நின்று புனையப்பட்டிருக்கிறது. அதாவது, இப்பகுதி இயற்கையில் நேருகின்ற இடரை உணர்வுத்தளத்தில் இருந்து பார்த்திருக்கிற பார்வையாக அமைந்திருக்கிறது. நவீன் லாவண்யாவை விரும்புகிறான். லாவண்யா பிரமோத்தை விரும்புகிறாள். அவர்கள் மூவருக்குமான புனைவுவெளிகளில் மூவருமே பித்துப்பிடித்த மனநிலையில் இருக்கிறார்கள். தம்மை எப்படியாவது நிலைநிறுத்திக் கொள்ளவேண்டும் என்கிற தன்முனைப்பில் இருக்கும் மூவருமே தம்மை மறந்த தேடுதலினூடான வாழ்வை நகர்த்திக் கொண்டிருக்கின்றனர். பல நேரங்களில் அவர்களுக்குள்ளிருந்து படைப்பாளின் குரல் வெளிப்படுகிறது.